ET Euroopa Liidu Teataja C 220/1

KONSORTSIUMI CESSDA ERIC PÕHIKIRI

(2017/C 220/01)

PREAMBUL

Belgia Kuningriik,

Tšehhi Vabariik,

Taani Kuningriik,

Saksamaa Liitvabariik,

Kreeka Vabariik,

Prantsuse Vabariik,

Ungari,

Madalmaade Kuningriik,

Austria Vabariik,

Sloveenia Vabariik,

Slovaki Vabariik,

Rootsi Kuningriik,

Suurbritannia ja Põhja-Iiri Ühendkuningriik,

Norra Kuningriik,

edaspidi „liikmed“, ja

Šveitsi Konföderatsioon,

edaspidi „vaatlejad“,

VÕTTES ARVESSE liikmete veendumust, et sotsiaalteaduslike andmete ja metaandmete kättesaadavaks tegemine on väga oluline, mõistmaks praegu ühiskonna ees seisvaid suuri lahendamist vajavaid ülesandeid, käimasolevaid ühiskondlikke protsesse, nendega seotud probleeme ja olemasolevaid lahendusi;

VÕTTES ARVESSE, et Euroopa sotsiaalteaduslike andmearhiivide konsortsium (CESSDA) hakkab tuginema mitmes riigis olemasolevatele riiklikele teenistustele ning tugevdab ja laiendab üleeuroopalist koostööd tiheda koostöö kaudu sotsiaalteaduslike andmearhiivide teadus- ja arendustegevuse valdkonnas nii teaduslikel kui ka majanduslikel põhjustel;

ARVESTADES, et liikmete eesmärk on tõsta teaduse tipptaset ja suurendada Euroopa teadustegevuse tõhusust ühiskonnateaduste valdkonnas ning laiendada hõlpsat juurdepääsu andmetele ja metaandmetele, sõltumata mis tahes piiridest;

TULETADES MEELDE, et CESSDAt on tunnustanud Euroopa teadustöö infrastruktuuride strateegiafoorum ja see on lisatud strateegiafoorumi tegevuskavasse (2006);

VÕTTES ARVESSE, et Saksamaa soovib täiendavalt panustada, rahastades konkreetseid CESSDA ülesandeid, mida täidab Saksamaa teenuseosutaja;

PALUDES, et Euroopa Komisjon looks CESSDA infrastruktuuri vastavalt nõukogu 25. juuni 2009. aasta määrusele (EÜ) nr 723/2009,

ON KOKKU LEPPINUD JÄRGMISES:

1. PEATÜKK

ÜLDSÄTTED

Artikkel 1

Nimi, asukoht ja töökeel

1. Euroopa sotsiaalteaduslike andmearhiivide konsortsiumi (CESSDA) õiguslik vorm on Euroopa teadusuuringute infrastruktuuri konsortsium (ERIC), mis on asutatud määruse (EÜ) nr 723/2009 alusel, ja see kannab nime CESSDA ERIC.

2. CESSDA ERICu põhikirjajärgne asukoht on Norras Bergenis.

3. CESSDA ERICu töökeel on inglise keel.

Artikkel 2

Ülesanne ja tegevus

1. CESSDA ERIC on teadusuuringute jagatud infrastruktuuri keskus, mis seob omavahel liikmete, vaatlejate ja teiste partnertite sotsiaalteaduslikud andmearhiivid. CESSDA ERICul endal andmearhiive ei ole.

2. CESSDA ERICu ülesanne on pakkuda jagatud ja jätkusuutlikku infrastruktuuri teadusuuringute jaoks, mis võimaldab teadlaskogukonnal teha kvaliteetseid teadusuuringuid sotsiaalteaduste valdkonnas, millega aidatakse kaasa praegu ühiskonna ees seisvatele suurtele probleemidele tulemuslike lahenduste leidmisel ning hõlbustatakse sotsiaalteaduste õpetamist ja õppimist.

3. CESSDA ERIC tegutseb mittetulunduslikel alustel. CESSDA ERIC võib piiratud ulatuses tegeleda majandustegevusega, tingimusel et see on tihedalt seotud tema peamiste ülesannetega ega ohusta selliste ülesannete täitmist.

4. CESSDA ERIC täidab oma ülesandeid, aidates kaasa standardite, protokollide ja erialaste parimate tavade arendamisele, sealhulgas andmete levitamise ja andmete haldamisega seotud parimate tavade alasele koolitamisele, väljatöötamisele ja koordineerimisele. CESSDA ERIC lisab vajaduse korral infrastruktuuri ka uusi andmeallikaid.

5. CESSDA ERIC edendab laialdasemat osalemist teadusuuringute infrastruktuuris. Selleks et lihtsustada nende riikide sisenemist, kes soovivad saada toetust oma sotsiaalteaduslike andmearhiivide edasiarendamiseks, algatab CESSDA ERIC koolitusi ning väljakujunenud ja võimalike teenuseosutajate vahelisi vahetusi.

2. PEATÜKK

LIIKMESTAATUS

Artikkel 3

Liikmestaatus

1. Järgmised üksused võivad saada liikmeks või ühineda hääleõiguseta vaatlejana:

a) Euroopa Liidu liikmesriigid;

b) assotsieerunud riigid;

c) kolmandad riigid, kes ei ole assotsieerunud riigid;

d) valitsustevahelised organisatsioonid.

Käesoleva põhikirja 1. lisas on liikmete, vaatlejate ja teenuseosutajate nimekiri CESSDA ERICu asutamise kuupäeva seisuga. Direktor ajakohastab seda lisa vastavalt CESSDA ERICus osalemises toimuvatele muutustele.

2. Uute liikmete ja vaatlejate vastuvõtmine ning liikme- ja vaatlejastaatusest loobumine või nende lõpetamine toimub kooskõlas artiklitega 5 ja 6.

3. CESSDA ERICu liikmete hulgas peab olema vähemalt üks liidu liikmesriik ja kaks muud riiki, mis on kas liidu liikmesriigid või assotsieerunud riigid.

4. Liikmetel on järgmised õigused:

a) kasutada CESSDA kaubamärki, mis hõlmab kõiki nimedega „CESSDA“ või „CESSDA ERIC“ seotud visuaalseid või heliesitusi, mis seovad sõnade kasutamise, aruande, toote või teenuse CESSDA ERICuga;

b) määrata üks või mitu esindajat;

c) osaleda üldkogu koosolekutel ja neil hääletada;

d) anda artikli 11 lõikes 2 määratletud teenuseosutajatele õigus i. osaleda CESSDA ERICu koolitustel ja seotud tegevuses; ii. kasutada CESSDA ERICu tarkvara, vahevara ja vahendeid, mis on töötatud välja CESSDA ERICuga sõlmitud lepingu raames; iii. kasutada Euroopa keelte sotsiaalteaduslikku tesaurust (ELSST).

e) osaleda teenuseosutajate foorumis, nagu on sätestatud artiklis 11.

5. Liikmetel on järgmised kohustused:

a) teha CESSDA ERICu eelarvesse sissemakseid vastavalt üldkogu määratud valemile;

b) määrata teenuseosutaja, kes pakub nende riigis ja Euroopas CESSDA ERICu teenuseid;

c) tagada riiklik rahastamine, et võimaldada määratud teenuseosutajal täita 2. lisas sätestatud nõudeid;

d) edendada riiklikes sotsiaalteaduslikes andmearhiivides standardite vastuvõtmist;

e) pakkuda tehnilist infrastruktuuri, et muuta võimalikuks juurdepääs andmetele ja teenustele;

f) edendada teenuste kasutamist oma teadlaste seas ning koguda kasutajate tagasisidet ja teavet nende vajaduste kohta;

g) toetada ja vajaduse korral algatada riiklike sotsiaalteaduslike andmearhiivide integreerimine, sealhulgas riiklike arhiivide ja teiste liikmesriikide või vaatlejariikide arhiivide vahel.

Artikkel 4

Vaatlejad

1. Vaatleja on riik või valitsustevaheline organisatsioon, kes kas valmistub liikmeks saama või kes ei või riigisisestel põhjustel liikmeks saada, kuid soovib panustada CESSDA ERICu tegevusse ja selles osaleda.

2. Vaatlejatel on järgmised õigused:

a) kasutada CESSDA ERICu kaubamärki märkega „Vaatleja“;

b) määrata üks või mitu esindajat;

c) osaleda üldkogu koosolekutel ilma hääleõiguseta;

d) saada oma süsteemide, protsesside ja teenuste väljatöötamisel CESSDA ERICust otsetoetust;

e) anda oma teenuseosutajatele õigus i. osaleda CESSDA ERICu koolitustel ja seotud tegevuses; ii. kasutada CESSDA ERICu tarkvara, vahevara ja vahendeid, mis on töötatud välja CESSDA ERICuga sõlmitud lepingu raames; iii. kasutada Euroopa keelte sotsiaalteaduslikku tesaurust (ELSST).

f) osaleda teenuseosutajate foorumis, nagu on sätestatud artiklis 12.

3. Vaatlejatel on järgmised kohustused:

a) teha eelarvesse sissemakseid vastavalt üldkogu otsusele ja kohaldamisprotsessi osana kokku lepitule;

b) tegeleda tegevusega, milles lepiti kokku vaatlejaks vastuvõtmisel;

c) määrata teenuseosutaja, kes pakub nende riigis ja Euroopas CESSDA ERICu teenuseid, kui need teenused on kõnealuse vaatlejaga kokku lepitud;

d) tagada riiklik rahastamine, et võimaldada määratud teenuseosutajal täita 2. lisas sätestatud nõudeid.

Artikkel 5

Ühinemine

1. Pärast käesoleva põhikirja jõustumist võib liikme või vaatlejana vastu võtta iga artikli 3 lõikes 1 nimetatud üksuse. Ühinemine kiidetakse heaks üldkogu antud häälte kahekolmandikulise enamusega. Ühinemise tingimus on, et üksus võib anda positiivse panuse CESSDA ERICu ülesannetesse ja tegevusse, nagu on nimetatud artiklis 2, ning võib eeldada, et ta täidab artikli 3 lõikes 5 ja artikli 4 lõikes 3 sätestatud kohustusi. Liikmeks või vaatlejaks saamise taotlus tuleb saata direktorile, kes annab üldkogule nõu, kas taotlus tuleks rahuldada või mitte.

2. Direktori taotluse korral valib ja esitab ühinev liige või vaatleja teenuseosutaja, kes vastutab teenuseosutaja ülesannete täitmise eest.

3. Direktor küsib enne väljapakutud teenuseosutaja heakskiitmist või tagasilükkamist nõu teadusnõukogult ja teenuseosutajate foorumilt.

Artikkel 6

Liikme- või vaatlejastaatusest loobumine või selle lõpetamine

1. Liikmed ja vaatlejad võivad loobuda oma liikme- või vaatlejastaatusest, teatades sellest vähemalt kuus kuud ette. Teade tuleb esitada kirjalikult direktorile. Liikmed ja vaatlejad ei või oma staatusest loobuda esimese nelja aasta jooksul alates liikmeks või vaatlejaks saamisest, välja arvatud juhul, kui üldkogu nõustub erakorralistel põhjustel lühema ajaga.

2. Enne liikme- või vaatlejastaatusest loobumise jõustumist tuleb teha kõik tasumata osamaksed ja täita muud kohustused. Kõik teenuseosutaja varad, mida on rahastanud CESSDA ERIC, antakse võimaluse korral CESSDA ERICule tagasi.

3. Üldkogu võib antud häälte kahekolmandikulise enamusega otsustada lõpetada liikme- või vaatlejastaatuse, kui liige või vaatleja rikub põhikirja sätteid, kohaldatavaid õigusnorme või ei suuda täita liikme või vaatleja kohustusi.

4. Liikmel ei ole hääleõigust küsimustes, mis puudutavad tema liikmestaatusest loobumist või selle võimalikku lõpetamist.

3. PEATÜKK

JUHTIMINE

Artikkel 7

Juhtimine

1. CESSDA ERICu juhtimisstruktuur hõlmab järgmisi organeid:

a) üldkogu;

b) direktor;

c) teenuseosutajad ja teenuseosutajate foorum, kellel on nõuandev osa;

d) teadusnõukogu;

e) muud nõuandekogud, mille üldkogu on loonud CESSDA ERICu eesmärkide täitmisele kaasaaitamiseks.

Artikkel 8

Üldkogu

1. Üldkogu koosneb liikmete ja vaatlejate esindajatest.

2. Üldkogul on CESSDA ERICu suhtes lõplik otsustusõigus. Üldkogu täidab järgmisi ülesandeid:

a) määrab kindlaks eelarve ja rahastamisvalemi ning kiidab heaks raamatupidamise aastaaruande ja aastaaruande. Rahastamisvalemi iga muudatuse heakskiitmiseks on vaja antud häälte kahekolmandikulist enamust. Eelarve suurendamine, mis toob kaasa suurema aastatasu, otsustatakse antud häälte kahekolmandikulise enamusega;

b) määrab kindlaks CESSDA ERICu poliitilised põhimõtted teadus-, tehnilistes ja haldusküsimustes ning kehtestab ja järgib intellektuaalomandiga seotud põhimõtteid, mis võetakse vastu antud häälte kahekolmandikulise enamusega;

c) võtab antud häälte kahekolmandikulise enamusega vastu strateegilised plaanid ja töökavad;

d) teeb järelevalvet CESSDA ERICu juhtimise üle;

e) valib üldkogu eesistuja ja asetäitja;

f) nimetab ametisse ja vabastab ametist CESSDA ERICu direktori;

g) nimetab ametisse, asendab ja tagandab ametist teadusnõukogu liikmeid;

h) kiidab heaks liikme või vaatleja pakutud teenuseosutajad ning teenuseosutajate asendamise. Heakskiit võidakse tagasi võtta, kui teenuseosutaja ei täida oma kohustusi;

i) nimetab ametisse, asendab ja tagandab ametist üldkogu loodud komiteede liikmeid;

j) võtab vastu CESSDA ERICu auditiaruanded;

k) saab teadusnõukogult aastaaruandeid ja arutab neid;

l) võtab vastu CESSDA ERICu teenuseosutajate tegevust käsitlevad tegevuseeskirjad ja -standardid, konsulteerides teenuseosutajate foorumiga;

m) kiidab heaks uute liikmete ja vaatlejate vastuvõtmise ning liikme- või vaatlejastaatusest loobumise või asjaomase staatuse lõpetamise kooskõlas artiklitega 5 ja 6.

3. Iga liiget esindab üldkoosolekul kuni kaks volitatud esindajat. Igal liikmel on üldkogul üks hääl. Otsused võetakse vastu antud häälte lihtenamusega, kui käesolevas põhikirjas ei ole sätestatud teisiti. ELi liikmesriikidel ja assotsieerunud riikidel on üldkogul ühiselt häälteenamus. Eesistujal ei ole hääleõigust, välja arvatud häälte võrdse jagunemise korral, millisel juhul on eesistuja hääl otsustav.

4. Otsustusvõimelise liikmete üldkogu koosoleku jaoks on vaja pooltest liikmetest koosnevat kvoorumit. Kui kvoorumit ei ole, korratakse koosolekut sama päevakorraga kolme nädala jooksul pärast uut kutset. Korduskoosolekul on kvoorum, kui kohal on vähemalt veerand liikmetest. Kui korduskoosolekul ei ole kvoorumit, on üldkogu eesistujal õigus võtta vastu otsuseid, mida ei saa kuni järgmise üldkoguni, kus kvoorum on jälle koos, edasi lükata. Sellised otsused esitatakse üldkogule, kes vaatab need üle esimesel võimalusel.

5. Kui põhikirjaga nõutakse kahekolmandikulist häälteenamust, on kehtiva otsuse tegemiseks vaja kolmveerandist liikmetest koosnevat kvoorumit.

6. Üldkogus toimuval hääletusel võivad osaleda üksnes füüsiliselt kohal viibivad liikmed. Kui liige ei saa füüsiliselt kohal olla, võib üldkogu nõustuda elektroonilise osalemisega. Hääleõigust ei saa üle kanda. Salajane hääletus viiakse läbi juhul, kui sellist menetlust nõuab vähemalt üks kolmandik kohalolevatest liikmetest.

7. Eesistuja võib vajaduse korral otsustada, et otsus võetakse vastu kirjaliku menetluse teel üldkogu koosolekute vahelisel ajal.

8. Vaatlejatel on õigus osaleda üldkogu koosolekutel hääleõiguseta. Iga vaatleja võib saata kuni kaks esindajat.

9. Üldkogu valib liikmete esindajate seast kaheks aastaks eesistuja ja eesistuja asetäitja. Kui eesistuja on valitud, ei saa ta enam olla liikme delegatsiooni koosseisus. Sama kehtib siis, kui eesistujat asendab eesistuja asetäitja. Liikmed, keda need ametisse nimetamised puudutavad, määravad enda esindamiseks üldkogul uue esindaja.

10. Üldkoosolekud toimuvad vähemalt kord aastas. Eesistuja kutsub üldkogu koosolekud kokku vähemalt neljanädalase etteteatamisega. Liikmetel ja vaatlejatel on õigus teha ettepanekuid päevakorda lisatavate punktide kohta, teavitades eesistujat sellest vähemalt kaks nädalat enne koosolekut. Üldkogu erakorralised koosolekud kutsutakse kokku eesistuja või direktori taotluse korral, kui seda on vaja CESSDA ERICu huvides, või vähemalt poolte liikmete taotluse alusel.

Artikkel 9

Direktor

1. Direktor on CESSDA ERICu tegevjuht, teadusdirektor ja esindaja.

2. Direktor nimetatakse ametisse viieks aastaks ja tema ametiaega võidakse pikendada. Direktor annab aru üldkogule.

3. Direktor vastutab iga-aastase eelarve ning strateegiate ja poliitiliste põhimõtete koostamise eest, mille võtab vastu üldkogu.

4. Direktor vastutab üldkogu koosolekute ettevalmistamise eest ning pakub vajalikku haldustuge teadusnõukogule ja teenuseosutajate foorumile.

5. Direktor vastutab üldkogu otsuste elluviimise eest ning tagab, et CESSDA ERIC täidaks kõiki asjakohaseid õiguslikke kohustusi.

6. Direktoril on volitused teha kõiki CESSDA ERICu toimimiseks vajalikke otsuseid.

7. Direktor küsib teenuseosutajate jaoks erilist huvi pakkuvates küsimustes korrapäraselt nõu teenuseosutajate foorumilt, paludes foorumil esitada märkusi eelarveprojekti, töökavade ja strateegiate ning muude oluliste poliitiliste küsimuste kohta, enne kui need esitatakse üldkogule.

8. Direktor kontrollib teenuseosutajate tegevuseeskirjadest ja standarditest kinnipidamist CESSDA ERICuga seotud tegevuses ja annab igal aastal aru üldkogule, esitades soovitused vastumeetmete kohta iga kõrvalekalde puhul.

Artikkel 10

Teadusnõukogu

1. Üldkogu nimetab ametisse vähemalt neljast, kuid mitte enam kui seitsmest maailma eri riikide väljapaistvast, sõltumatust ja kogenud teadlasest koosneva sõltumatu teadusnõukogu. Teadusnõukogu nimetatakse ametisse direktori soovituste alusel. Direktor küsib nõu teadusnõukogult ja teenuseosutajate foorumilt. Teadusnõukogu liikmete ametiaeg on kolm aastat. Liikmete ametiaega võib üks kord pikendada.

2. Direktor konsulteerib vähemalt kord aastas teadusnõukoguga teenuste teadusliku kvaliteedi, teaduspoliitika, menetluste ja nende valdkondade tulevikuplaanide üle.

3. Teadusnõukogu esitab kord aastas direktori kaudu üldkogule kirjaliku aruande oma tegevuse kohta. Aruanne sisaldab hinnangut teenuste kohta, mida CESSDA ERIC oma andmekasutajatele pakub. Direktor esitab aruande üldkogule koos direktori märkuste ja võimalike soovitustega.

4. Teadusnõukogu võib nõuda, et direktor esitaks üldkogule nõukogu täiendavaid liikmeid tagamaks, et kõik CESSDA ERICuga hõlmatud valdkonnad oleksid piisavalt esindatud.

Artikkel 11

Teenuseosutajad

1. Teenuseosutajad moodustavad hajutatud tegevusvõrgustiku, mida ühendab CESSDA ERIC.

2. Teenuseosutajad on asutused, mille liikmed ja vaatlejad on määranud artikli 3 lõike 5 punkti b ja artikli 4 lõike 3 punkti c kohaselt eesmärgiga täita ülesandeid, mis on seotud nendes riikides ja Euroopas sotsiaalteaduslikele andmetele juurdepääsu saamise, nende haldamise ja pakkumisega.

3. Teenuseosutajad järgivad 2. lisas sätestatud CESSDA ERICuga seotud tegevuseeskirju ja -standardeid.

4. CESSDA ERICu ja teenuseosutajate 2. lisas loetletud ülesannetega seotud õigusi ja kohustusi reguleeritakse CESSDA ERICu ja kõnealuse teenuseosutaja vaheliste teenindustaseme lepingutega.

5. Teenuseosutajad osalevad CESSDA ERICu juhtimises nõuandvas rollis.

6. Teenuseosutajate suutlikkust täita nende 2. lisas sätestatud kohustusi hinnatakse igal teisel või kolmandal aastal vastavalt üldkogu otsusele. Direktor otsustab, konsulteerides teenuseosutajate foorumi ja teadusnõukoguga, kuidas ja kes hindamised teeb, ning esitab hindamiste tulemused üldkogule, lisades nendele ettepanekud üldkogu selleteemaliste resolutsioonide kohta.

Artikkel 12

Teenuseosutajate foorum

1. Teenuseosutajate foorum koosneb teenuseosutajate esindajatest ning sellel on nõuandev roll. Igal liikmel või vaatlejal võib foorumis olla üks liige. Teenuseosutajate foorumit abistab ja toetab direktor.

2. Direktor konsulteerib vähemalt korra aastas teenuseosutajate foorumiga CESSDA ERICu tulevikuplaanide ja tegevuse tehniliste külgede üle ning edastab teenuseosutajate arvamused üldkogule.

Artikkel 13

Põhikirja muutmine

Üldkogu võib antud häälte kahekolmandikulise enamusega otsustada esitada ettepaneku põhikirja muutmiseks. Ettepanek esitatakse Euroopa Komisjonile vastavalt määruse (EÜ) nr 723/2009 artiklile 11.

4. PEATÜKK

PÕHIMÕTTED

Artikkel 14

Andmetele juurdepääsu põhimõtted

1. CESSDA ERICu andmetele juurdepääsu põhimõtted on kooskõlas OECD soovituste ja suunistega andmetele juurdepääsu kohta (OECD Principles and Guidelines for Access to Research Data from Public Funding, OECD 2007).

2. Kui artikli 14 lõikes 6 ei ole sätestatud teisiti, on teenuseosutajate valduses olevad riiklikult rahastatud andmed ja metaandmed juurdepääsupunktis avalike teadusuuringute ja hariduse otstarbel avalikult ja tasuta ligipääsetavad ning need tehakse õigeaegselt kättesaadavaks.

3. Teenuseosutajad teevad kõik andmekogud kättesaadavaks volitatud teadlastele avalike teadusuuringute ja hariduse otstarbel.

4. Teenuseosutajad kaitsevad andmesubjektide anonüümsust kooskõlas kohaldatavate rahvusvaheliste, Euroopa ja riiklike eeskirjadega ning asjaomaste eetikaraamistikega.

5. Teenuseosutajad kasutavad nende valduses olevate andmete ja metaandmete juurdepääsuga seoses ausaid, avatud ja läbipaistvaid menetlusi.

6. Artikli 14 lõigetes 2 ja 3 sätestatud avatud juurdepääsu põhimõte ei kohusta teenuseosutajat andmeid, metaandmeid või andmekogusid jagama, kui see oleks vastuolus riiklike õigusaktide või intellektuaalomandi õigustega, samuti kui selleks on muid kaalukaid õiguslikke põhjusi.

Artikkel 15

Teabe levitamise põhimõtted

1. CESSDA ERICu teabe levitamise põhimõtteid rakendatakse tema kommunikatsioonistrateegia kaudu.

2. Teabe levitamise põhimõtted hõlmavad kogu CESSDA ERICu rahastatava tegevuse väljundeid ja on üldsusele kättesaadavad, välja arvatud juhul, kui intellektuaalomandi õigused muudavad selle võimatuks.

3. Kõik tehnilised dokumendid, põhimenetlused, seirearuanded on üldsusele kättesaadavad CESSDA ERICu veebisaidil.

4. Teenuseosutajad avaldavad kõik dokumendid, mis käsitlevad teenuseosutaja kohustuste täitmist.

Artikkel 16

Intellektuaalomand

1. Käesolevas põhikirjas käsitatakse terminit „intellektuaalomand“14. juulil 1967 allkirjastatud Maailma Intellektuaalse Omandi Organisatsiooni (WIPO) asutamise konventsiooni artiklist 2 lähtudes.

2. Intellektuaalomandi küsimustes reguleerivad liikmete, vaatlejate ja teenuseosutajate suhteid kohaldatavad riiklikud õigusaktid ning asjaomased rahvusvahelised eeskirjad.

3. Intellektuaalomand, mille liikmed või teenuseosutajad annavad CESSDA ERICule, jääb intellektuaalomandi algse omaniku omandiks.

4. Kui intellektuaalomand tuleneb CESSDA ERICu rahastatud tööst (otsetoetus või mitterahaline panus), kuulub selline omand CESSDA ERICule. CESSDA ERIC võib oma õigustest täielikult või osaliselt loobuda liikme, vaatleja või teenuseosutaja kasuks, kes on loonud intellektuaalomandi.

Artikkel 17

Töötajate tööle võtmine

1. CESSDA ERIC järgib võrdseid võimalusi soodustavaid töölevõtmise põhimõtteid. Teaduslikud ametikohad täidetakse pärast nende rahvusvahelist väljakuulutamist.

2. Võttes arvesse riiklike õigusaktide nõudeid, teeb iga liige oma jurisdiktsiooni piires kõik võimaliku, et lihtsustada CESSDA ERICuga seotud ülesandeid täitvatel liikmete kodanikel ja nende pereliikmetel vaba liikumist ja elama asumist.

5. PEATÜKK

RAHANDUS JA VASTUTUS

Artikkel 18

Sissemaksed

Üldkogu kinnitab eelarve alusel iga liikme sissemakse (v.a erimaksed) proportsionaalselt konkreetse liikme SKPga. Sissemakse kantakse CESSDA ERICule üle üldkogu määratud tähtajaks. Üldkogu määrab kindlaks vaatlejate sissemaksed.

Artikkel 19

Eelarvepõhimõtted, raamatupidamine ja audit

1. Eelarveaasta on kalendriaasta.

2. Direktor koostab ja esitab üldkogule kinnitamiseks aastaeelarve ja äriplaani, sealhulgas ettepanekud liikmete ja vaatlejate sissemaksete kohta. Üldkogu kinnitab aastaeelarve ja sissemaksed vähemalt kuus kuud enne järgmise eelarveaasta algust. Aastaeelarve on tasakaalus, nii et kavandatud kulutused ei ületa kavandatud tulusid.

3. CESSDA ERICu suhtes kohaldatakse vastuvõtva riigi raamatupidamisõigusakte, et tagada raamatupidamisaruannete koostamine, esitamine, auditeerimine ja avaldamine kooskõlas üldiselt heakskiidetud rahvusvaheliste raamatupidamis- ja läbipaistvuspõhimõtetega.

4. CESSDA ERIC koostab igal aastal tegevuse aruande. See aruanne käsitleb eelkõige CESSDA ERICu tegevuse teaduslikke, tegevus- ja finantsaspekte. Üldkogu kiidab aruande heaks ning see edastatakse komisjonile ja asjaomastele ametiasutustele kuue kuu jooksul pärast vastava eelarveaasta lõppu. See aruanne tehakse üldsusele kättesaadavaks.

Artikkel 20

Rahandus, vastutus ja kindlustus

1. CESSDA ERICu vahendid koosnevad järgmisest:

a) liikmete ja vaatlejate rahalised sissemaksed;

b) võimalikud vastuvõtva riigi sissemaksed;

c) muud vahendid üldkogu heakskiidetud piirides ja tingimustel, sealhulgas teadustoetused riiklikest või rahvusvahelistest allikatest, annetused ja majandustegevusest saadav tulu.

2. CESSDA ERIC vastutab oma võlgade eest.

3. Liikmed ja vaatlejad ei vastuta ühiselt CESSDA ERICu võlgade eest.

4. CESSDA ERIC kindlustab ennast nõuetekohaselt CESSDA ERICu infrastruktuuri loomise ja toimimisega seotud riskide eest.

Artikkel 21

Hanked ja maksuvabastus

1. CESSDA ERIC kohtleb hankemenetluses osalevaid kandidaate ja pakkujaid võrdselt ja mittediskrimineerivalt, sõltumata sellest, kas nad asuvad Euroopa Liidus või mitte. CESSDA ERICu hankepõhimõtted lähtuvad läbipaistvuse, mittediskrimineerimise ja konkurentsi põhimõtetest.

2. Liikmete ja vaatlejate tehtavate hangete puhul, mis on seotud CESSDA ERICu tegevusega, võetakse nõuetekohaselt arvesse CESSDA ERICu vajadusi; need hanked on kooskõlas CESSDA ERICu asjaomase organi väljastatud tehniliste nõuete ja spetsifikatsioonidega.

3. Norra 2009. aasta juuni käibemaksuseadusel nr 58 §-l 10–3 põhinevad erandid piirduvad selliste kaupade ja teenuste käibemaksuga, mida kasutab ametlikult ja eranditult ainult CESSDA ERIC ning mille eest on täielikult maksnud ja mille on hankinud CESSDA ERIC. Maksuvabastusi kohaldatakse mittemajandusliku tegevuse suhtes. Neid ei kohaldata majandustegevuse suhtes. Täiendavaid piiranguid ei kohaldata.

6. PEATÜKK

TEGEVUSAEG, LIKVIDEERIMINE, VAIDLUSED, LOOMISSÄTTED

Artikkel 22

Kestus

CESSDA ERIC tegutseb kuni oma tegevuse lõpetamiseni kooskõlas artikli 22 lõikega 2.

Artikkel 23

Tegevuse lõpetamine

1. Üldkogu võib antud häälte kahekolmandikulise enamusega otsustada CESSDA ERICu tegevuse lõpetada.

2. Pärast seda, kui on vastu võetud otsus CESSDA ERICu tegevuse lõpetamise kohta, teatab CESSDA ERIC sellest otsusest viivitamata ja igal juhul hiljemalt kümne päeva jooksul Euroopa Komisjonile.

3. Pärast CESSDA ERICu võlgade tasumist järele jäänud varad jagatakse liikmete vahel proportsionaalselt nende CESSDA ERICusse tehtud sissemaksete kogusummaga.

4. CESSDA ERIC teatab komisjonile tegevuse lõpetamise menetluse lõpuleviimisest viivitamata ja igal juhul kümne päeva jooksul.

5. CESSDA ERIC lakkab eksisteerimast päeval, mil Euroopa Komisjon avaldab sellekohase teate Euroopa Liidu Teatajas.

Artikkel 24

Kohaldatav õigus

CESSDA ERICu loomise ja toimimise suhtes kohaldatakse:

a) liidu õigust, eelkõige määrust (EÜ) nr 723/2009;

b) vastuvõtva riigi õigust küsimustes, mida ei reguleerita või reguleeritakse ainult osaliselt liidu õigusega;

c) käesolevat põhikirja ja selle rakenduseeskirju.

Artikkel 25

Vaidlused

1. CESSDA ERICut käsitlevaid vaidlusi liikmete ja vaatlejate vahel, liikmete, vaatlejate ja CESSDA ERICu vahel ning kõiki selliseid vaidlusi, kus EL on osaline, on pädev lahendama Euroopa Liidu Kohus.

2. CESSDA ERICu ja kolmandate isikute vaheliste vaidluste suhtes kohaldatakse kohtualluvust käsitlevaid ELi õigusakte. Juhtudel, mis ei ole hõlmatud liidu õigusaktidega, määratakse vaidluste lahendamiseks ja õiguse valimiseks pädev jurisdiktsioon vastuvõtva riigi õiguse alusel.

3. CESSDA ERICu vastu algatatud kohtuasja kohtualluvus kuulub Bergeni ringkonnakohtule, kui artiklist 24 ja artikli 25 lõikest 2 ei tulene teisiti.

Artikkel 26

Põhikirja kättesaadavus

Põhikirja ajakohastatakse ja see tehakse avalikkusele kättesaadavaks CESSDA ERICu veebisaidil ja põhikirjajärgses asukohas.

1. LISA Vaatlejate ja liikmete ning nende esindajate ja teenuseosutajate nimekiri Liikmed: Riik: Esindaja: Teenuseosutaja: Norra Norra teadusuuringute nõukogu Norsk senter for forskningsdata AS Austria Teadus- ja teadusuuringute ning majandusministeerium (BMWFW) AuSSDA – Austria sotsiaalteaduslik andmearhiiv Belgia BELSPO, EWI, D.G.E.N.O.R.S (1). Sotsiaal- ja humanitaarteaduste andmearhiiv – SOHDA Tšehhi Vabariik Haridus-, noorsoo- ja spordiministeerium Tšehhi sotsiaalteaduslik andmearhiiv Taani Taani teadus- ja kõrgharidusamet Taani andmearhiiv – DDA Prantsusmaa Riiklik teadusuuringute keskus (CNRS) Progedo Saksamaa Saksamaa hariduse ja teaduse riigiministeerium (BMBF – Bundesministerium für Bildung und Forschung) Leibnizi sotsiaalteaduste instituut (GESIS) Kreeka Kreeka sotsiaalteaduste teadusuuringute infrastruktuur – So.Da.Net (2) Kreeka sotsiaalteaduste teadusuuringute infrastruktuur – So.Da.Net Ungari Teadus- ja arendustegevuse ning innovatsiooni riiklik büroo (NRDI büroo) TÁRKI sihtasutus Madalmaad Madalmaade teadusuuringute organisatsioon (NWO) Nederlandse Organisatie voor Wetenschappelijk Onderzoek) Andmearhiiv ja võrguteenused – DANS Slovakkia Slovaki Vabariigi haridus-, teadusuuringute ja spordiministeerium Slovakkia sotsiaalandmete arhiiv – SASD Sloveenia Haridus-, teadus- ja spordiministeerium, MIZŠ Sotsiaalteaduslikud andmearhiivid – ADP Rootsi Rootsi teadusnõukogu Rootsi riiklik andmeteenistus – SND Ühendkuningriik Majanduslik ja sotsiaalne teadusnõukogu, ESRC Ühendkuningriigi andmeteenistus

Vaatlejad: Riik: Esindaja: Teenuseosutaja: Šveits Šveitsi sotsiaalteaduste eksperdikeskus FORS (1) BELSPO: Service public de programmation Politique scientifique EWI: Departement Economie, Wetenschap en Innovatie D.G.E.N.O.R.S.: Direction générale de l’Enseignement non obligatoire et de la Recherche scientifique. (2) Liikme aastatasu maksab riiklik sotsiaaluuringute keskus EKKE.

2. LISA Teenuseosutajate kohustused CESSDA teenuseosutajal on järgmised kohustused: 1. olla vastavuses andmepõhise innovatsiooni (DDI) metaandmete standardi kokkulepitud elementidega, mida on vaja, et võimaldada liikmel/vaatlejal panustada CESSDA ERICu tegevusse, ja mille määrab kindlaks CESSDA ERIC; 2. võtta vastu CESSDA ERICu soovitatud ühine ühtne kasutaja autentimise sisselogimissüsteem (või -süsteemid) ja seda kohaldada; 3. võimaldada koguda nende allikaotsingu metaandmeid ja asjaomaseid täiendavaid metaandmeid CESSDA ERICu andmeportaali lisamiseks; 4. teha oma andmekogud allalaaditavaks ühiste andmeportaalide kaudu, kui see on asjaomaste õigusaktide ja eeskirjade kohaselt lubatud; 5. tagada, et mitmekeelsetes tesaurustes säilitatakse kohaldatav riigi ametlik keel või kohaldatavad ametlikud keeled; 6. jagada oma andmete arhiveerimise vahendeid (põhikirja artiklis 16 sätestatud intellektuaalomandi tingimuste kohaselt); 7. järgida arhiveerimise avatud teabesüsteemi etalonmudeli põhimõtteid ja kõiki CESSDA ERICu kokkulepitud nõudeid usaldusväärsete hoidlate käitamise kohta; 8. aidata kaasa CESSDA ERICu andmete ühtlustamise rahvusvahelisele tegevusele; 9. panustada materiaalselt ja/või eksperditeadmistega rahvusvahelisse küsimustepanka; 10. pakkuda CESSDA ERICu vaatlejatele ja neid esindavatele teenuseosutajatele juhendamist täisliikmeks saamisel; 11. pakkuda liikmetoetust ebaküpsete ja habraste riiklike infrastruktuuridega riikidele, aitamaks neil luua vajalikku pädevust, et nad oleksid hiljem suutelised täitma liikme ülesandeid; 12. lihtsustada juurdepääsu riigi valitsuse ja teadusuuringute rahastatud asjaomastele andmetele, sõltuvalt riiklikest õigussüsteemidest; 13. järgida CESSDA ERICu andmetele juurdepääsu ja teavitamise põhimõtteid; 14. järgida nõuetekohaselt CESSDA ERICu põhimõtete sätteid.